OBH 1900/1999.
Az állampolgári jogok országgyűlési biztosa általános helyettesének jelentése
Előadó: dr. Bakos Anita

	A Budapest XVII. kerület Lemberg u. 20. szám alatti "Kiss Ferenc" Református Nyugdíjasház egyik lakója panasszal fordult az állampolgári jogok országgyűlési biztosához. A panaszos elküldte az otthon fenntartójával folytatott levelezésének a másolatát, amelyben több panasszal is élt az intézmény működésével és a bánásmóddal kapcsolatban. Elmondása szerint hiába fordult az otthon fenntartójához, a Református Egyházi Zsinathoz, panaszait nem orvosolták. 

	Az állampolgári jogok országgyűlési biztosának egyik munkatársa személyes meghallgatás során tájékoztatta a panaszost az országgyűlési biztos hatásköréről. Ennek megfelelően a panaszok áttekintése után -  a panaszossal egyetértésben - megállapította, hogy a problémák nagy része a Nyugdíjasház vezetőjének személyével, viselkedésével valamint gazdálkodásával kapcsolatos, így az országgyűlési biztosnak nincs hatásköre azok vizsgálatára.

	A panaszok egy része viszont az intézmény higiénés állapotával, a közegészségügyi előírások betartásának hiányával van összefüggésben, amelynek vizsgálatára az Állami Népegészségügyi és Tisztiorvosi Szolgálatnak (a továbbiakban "ÁNTSZ"), mint szakhatóságnak van hatásköre. A panaszos kérte, hogy az állampolgári jogok országgyűlési biztosa keresse meg az ÁNTSZ-t, hogy vizsgálatot folytasson. Többek között arra panaszkodott, hogy (1) az otthon élelmiszer-raktára a WC előteréből nyílik, (2) az előírásnak megfelelően nemek szerint elkülönített egy-egy betegszobát kellene létesíteni az otthonban, de ezeket a helységeket a személyzet használja, (3) az otthon irodáját nem rendeltetésszerűen használják, abban a vezető unokája lakik, és (4) a konyhai dolgozók közül egynek, aki folyton herpeszes, nincs egészségügyi könyve. 

	Mivel felmerült a Alkotmány 70/D. §-ban foglalt a lehető legmagasabb szintű testi és lelki egészséghez való jog sérelmének a gyanúja, az ügyben vizsgálatot indítottam, amelynek során megkerestem az ÁNTSZ illetékes kerületi tisztifőorvosát a vizsgálat lefolytatására.

Az érintett alkotmányos jog

A Magyar Köztársaság Alkotmánya

70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.

Alkalmazandó jogszabályok

1991. évi XI. törvény az Állami Népegészségügyi és Tisztiorvosi Szolgálatról

2. § (1) A Szolgálat felügyeletet gyakorol az ország közegészségügyi-járványügyi (a továbbiakban együtt: közegészségügyi) viszonyai felett. Ennek keretében
a) az ország egész területén - a fegyveres erők és a Rendőrség kivételével - közegészségügyi ellenőrzést végez;

A megállapított tényállás és a vizsgálat megállapításai

	A kerületi tisztifőorvos megkeresésemre lefolytatta a vizsgálatot, amelynek eredményéről 1999. augusztus 12-én kelt levelében tájékoztatott. 

	A vizsgálat során a tisztifőorvos a következőket állapította meg: 
	1. Az otthon élelmiszerraktára nem a WC előteréből nyílik, hanem egy közlekedő részből, amelyből többek között a WC is nyílik. Ez a WC a szemle időpontjában lakattal le volt zárva, nem használják, tekintettel arra, hogy a földszinten valamennyi lakásnak van WC-je és a személyzet az első emeletre jár. 
	2. Az otthonban a betegszoba biztosított. A gyakorlat szerint a betegeket a lakásukban ápolják, ill. szükség szerint kórházi ellátottságukról gondoskodnak.
	3. Az iroda a szemle időpontjában rendeltetésszerűen volt berendezve.
 	4. Valamennyi konyhai dolgozó (2 fő) rendelkezik egészségügyi könyvvel.
	5. A Nyugdíjasház orvosa Dr. Kajetán Miklós hetenként egyszer, péntek délután a házban rendel. Ezeken a napokon meglátogathatja, szükség szerint megvizsgálhatja a lakókat és az alkalmazottakat is. 
	
	A kerületi tisztifőorvos vizsgálata alapján megállapítom, hogy az állampolgári jogok országgyűlési biztosának fellépését igénylő alkotmányos jogokkal kapcsolatos visszásság nem történt.

Budapest, 1999. december 20.

Dr. Polt Péter